** “ДА ХҮРЭЭ ТРЕЙД” ХХК**

**МАНАЙ КОМПАНИЙГ СОНГОЖ АЖИЛЛАЖ БАЙГАА ТАНД**

**АЖИЛД АМЖИЛТ, АМЬДРАЛД ТАНЬ АЗ ЖАРГАЛ ХҮСЭН ЕРӨӨЕ.**

**ГАРЫН АВЛАГА**

/ХАМГААЛАГЧ НАРТ ЗОРИУЛАВ/

**УЛААНБААТАР ХОТ**

**ХАМГААЛАГЧ** **ҮНДСЭН ОЙЛГОЛТ**

 Харуул хамгаалалт гэж харуул хамгаалалтын үйл ажиллагаа эрхэлдэг байгууллага гэрээний үндсэн дээр үйлчлүүлэгчийн эд хөрөнгө, объект (барилга байгууламж, бусад зүйлд хамаарах тодорхой орчин, газар нутаг)-г хамгаалах үйл ажиллагааг[[1]](#footnote-1) хэлэхээр хуульчилсан байдаг.

 Хамгаалагч гэж үйлчлүүлэгчийн эд хөрөнгө, обьект-ийг хамгаалах үйл ажиллагааг хөдөлмөрийн гэрээ, албан тушаалын тодорхойлолтод заасан чиг үүрэг, хэм хэмжээний дотор хэрэгжүүлэхээр харуул, хамгаалалтын албанд ажиллаж буй иргэнийг хэлнэ.

* Харуул хамгаалалтын алба хаагч нь цагдаагийн төв байгууллагаас баталсан ижил загварын дүрэмт хувцас, тухайн байгууллагын онцлогийг тусгасан ялгах тэмдэг бүхий дүрэмт хувцсыг зөвхөн албан үүрэг гүйцэтгэх үед өмсөнө.
* Харуул хамгаалалтын алба хаагчаар 20 нас хүрсэн, эрүүл мэнд, бие бялдар, ёс зүйн шаардлага хангасан, зохих боловсрол, ажлын туршлагатай, холбогдох сургалтад хамрагдсан, ял шийтгэлгүй хүн ажиллана.

**ХАМГААЛАГЧ НЬ ДАРААХ ЭРХТЭЙ:**

* Хамгаалж байгаа объектод нэвтрэх хүмүүсийн биеийн байцаалтыг шалгах, зөрчил илэрсэн тохиолдолд үйлчлүүлэгч болон холбогдох байгууллага, албан тушаалтанд мэдэгдэх;
* Галт зэвсэг, тусгай хэрэгсэл хэрэглэх.

**ХАМГААЛАГЧ ДАРААХ ҮҮРЭГТЭЙ:**

* Хамгаалах эд хөрөнгө, объектын бүрэн бүтэн байдал, лац ломбыг шалгаж хүлээн авах, хүлээлгэж өгөх, хэрэв эд хөрөнгө, объектын бүрэн бүтэн байдал алдагдсан, лац ломбо хөдөлсөн байвал энэ тухай үйлчлүүлэгчид нэн даруй мэдэгдэх;
* Хамгаалж байгаа эд хөрөнгө, объектыг байнга шалгаж, хяналт тавьж ажиллах;
* Хамгаалж байгаа объектод эд хөрөнгө болон бусад зүйлийг оруулж гаргахыг үйлчлүүлэгчийн зөвшөөрлөөр гүйцэтгүүлж энэ тухай тэмдэглэл хөтлөн тухайн хүнээр гарын үсэг зуруулж баталгаажуулах;
* Албан үүргээ гүйцэтгэхийн өмнө болон гүйцэтгэсний дараа галт зэвсэг, тусгай хэрэгслийг тусгайлан зассан байранд шалгаж хүлээн авах, хүлээлгэн өгөх;

**ГАЛТ ЗЭВСЭГ, ТУСГАЙ ХЭРЭГСЭЛ ХЭРЭГЛЭХ:**

Харуул хамгаалалтын алба хаагч албан үүргээ гүйцэтгэхдээ албаны нохой болон галт зэвсэг, нэг бүрийн тусгай хэрэгсэл, хамгаалах тусгай хэрэгсэл, зэвсэггүй тулалдах мэх хэрэглэж болно. Үүнд:

* Хамгаалж байгаа эд хөрөнгө, объект болон өөрт нь шууд заналхийлж зэвсэг хэрэглэсэн, эсхүл бүлэглэн халдсан тохиолдолд харуул хамгаалалтын алба хаагч аргагүй хамгаалалтын хүрээнд галт зэвсэг хэрэглэж болно.
* Хүүхэд болон жирэмсэн болох нь илэрхий мэдэгдэж байгаа хүмүүст энэ хуулийн дээр зааснаас бусад тохиолдолд галт зэвсэг хэрэглэхийг хориглоно.
* Харуул хамгаалалтын алба хаагч бололцоотой бүх тохиолдолд галт зэвсэг хэрэглэхийн өмнө урьдчилан сануулна.
* Зэвсэг хэрэглэснээс хүний эрүүл мэндэд хохирол учирсан бол харуул хамгаалалтын алба хаагч эмнэлгийн яаралтай тусламж үзүүлэх арга хэмжээ авч, холбогдох байгууллага, албан тушаалтанд нэн даруй мэдэгдэнэ.

**НЭГ БҮРИЙН ТУСГАЙ ХЭРЭГСЭЛ, МЭХ ХЭРЭГЛЭХ:**

Харуул хамгаалалтын алба хаагчийн тавьсан хууль ёсны шаардлагыг эсэргүүцсэнийг хүч хэрэглэхгүйгээр таслан зогсоох боломжгүй бол харуул хамгаалалтын алба хаагч мэх, дараахь нэг бүрийн тусгай хэрэгсэл хэрэглэж болно. Үүнд:

* гав;
* хүлэг;
* резинэн ба цахилгаан бороохой;
* нулимс асгаруулагч, амьсгал боогдуулагчаар цэнэглэсэн буу, шүршүүр;
* резинэн ба хуванцар сумтай буу.

**ХАМГААЛАГЧИД ДАРААХ ҮЙЛ АЖИЛЛАГАА ЯВУУЛАХЫГ ХОРИГЛОНО:**

* Бусдыг мөрдөн мөшгөсөн, хүн, хуулийн этгээдийн талаар хууль бусаар баримт сэлт цуглуулсан, эсхүл гүйцэтгэх ажлын техник, хэрэгсэл ашигласан буюу ашиглахаар олж авсан;
* Цагдаагийн байгууллагын тавьсан хууль ёсны шаардлагыг эсэргүүцсэн, цагдаагийн байгууллагаас хуульд заасан чиг үүргээ хэрэгжүүлэхэд саад учруулсан.

**ТАНЫ МЭДЛЭГТ:**

Хамгаалагч нь зөвхөн дээр дурьдсан эрх үүргээс гадна өөрийн болон бусдын амь насыг гэмт халдлага, аюул ослоос хэрхэн хамгаалах талаар мэдлэг, мэдээлэл хүргэж байна.

 Монгол Улсын хууль тогтоомжид заасны дагуу хүн бүр өөрийн болон бусдын амь насыг гэмт хэрэг, зөрчил, аюул ослын үед хамгаалах эрхтэй байдаг. Энэ эрхийг Монгол Улсын Эрүүгийн хуулийн ерөнхий ангид тусгайлан зохицуулж өгсөн хэдий ч хууль эрх зүйн мэдлэг хангалтгүйгээс энэ эрхээ хэрэгжүүлж өөрийгөө хамгаалж чаддаггүй, эсхүл эрхээ буруу ойлгон хэрэгжүүлж гэмт хэрэг, зөрчилд холбогдох тохиолдол нилээдгүй байна. Тухайлбал: Согтуугаар хутга бариад хүн рүү дайрч байгаа хүнийг таслан зогсоохдоо түүний хутгатай гарыг бороохойгоор цохьж гэмтээх, согтуу агсан тавьж орилж хашгирч байгаа хүнийг бусдад хор уршиг учруулж болзошгүй гэж үзэн гарыг бороохойгоор цохьж гэмтээх үйлдлийг зарим хүмүүс аргагүй хамгаалалт гэж адилтган үзэж эндүүрэх тохиолдлууд гарсаар байна. Иймээс эрүүгийн хуульд хэрхэн хуульчилсан болохыг Танд танилцуулъя. Үүнд:

**АРГАГҮЙ ХАМГААЛАЛТ**

* Өөрийн, эсхүл бусдын амь нас, эрүүл мэндийн эсрэг хууль бус ба тулгарсан довтолгооны эсрэг хийсэн гэмт хэргийн шинжтэй үйлдлийг гэмт хэрэгт тооцохгүй.
* Аливаа хүн мэргэжил, тусгай бэлтгэл, албан ажлын байдал, аюултай довтолгооноос зайлсхийх, бусдаас тусламж авахаар хандах боломжтой байсан эсэхээс үл хамааран аргагүй хамгаалалт хийх эрхтэй.
* Аргагүй хамгаалалтыг бусдын хууль бус халдлага эхэлсэн, эхлэх гэж байгаа нь тодорхой болсон үед хийнэ.

**АРГАГҮЙ ХАМГААЛАЛТАД ТООЦОХГҮЙ ТОХИОЛДОЛ:**

* Довтолгоо төгссөн хойно хийсэн үйлдлийг аргагүй хамгаалалтад тооцохгүй.
* Хуульд заасны дагуу галт зэвсэг, биеийн хүч, тусгай хэрэгсэл хэрэглэх эрх бүхий хууль сахиулагч албан үүргээ гүйцэтгэх, хэрэг шалган шийдвэрлэх явцдаа, харуул хамгаалалтын албан хаагч албан үүргээ гүйцэтгэх явцдаа галт зэвсэг, биеийн хүч, тусгай хэрэгсэл хэрэглэж хуулийн дагуу хийсэн үйлдлийг эсэргүүцсэн хариу үйлдлийг аргагүй хамгаалалтад тооцохгүй.

**БАРИВЧЛАХ, ТАСЛАН ЗОГСООХ ЗОРИЛГООР ХАЛДАХ**

* Гэмт хэрэг үйлдэж оргосон хүнийг баривчлах, эрх бүхий байгууллагад хүргэх, гэмт хэргийн шинжтэй үйлдлийг таслан зогсоох зорилгоор энэ хуульд заасан үйлдлийг аргагүй байдалд хийж тухайн хүнд халдсан нь баривчлах, таслан зогсоох хэр хэмжээнээс хэтрээгүй бол гэмт хэрэгт тооцохгүй.
* Гэмт үйлдлийн шинж чанар, хэр хэмжээнд илт тохироогүй, зайлшгүй хохирол учруулж баривчлах шаардлагатай нөхцөл байдал үүсээгүй байхад, хууль сахиулагч хуульд заасан баривчлах, таслан зогсоох үндэслэл, журмыг зөрчин бусдад халдаж хохироосныг баривчлах, таслан зогсоох хэр хэмжээг хэтрүүлсэнд тооцно.

Тайлбар: -Энэ хуульд заасан “хууль сахиулагч” гэж цагдаа, тагнуул, шүүхийн шийдвэр гүйцэтгэх, төрийн тусгай хамгаалалтын албаны алба хаагч, хуулиар тусгайлан эрх олгосон эрх бүхий этгээд, байгаль хамгаалагчийг ойлгоно.

**ГАРЦААГҮЙ БАЙДАЛД ХОХИРОЛ УЧРУУЛАХ**

* Энэ хуулиар хамгаалагдсан ашиг сонирхолд тулгарсан аюулыг өөр арга хэрэгслээр арилгах боломжгүй нөхцөл байдалд учирч болох байсан аюулын хэр хэмжээнээс хэтрүүлэхгүйгээр энэ хуульд заасан гэмт хэргийн шинжтэй үйлдэл хийж бусдад хохирол учруулсныг гэмт хэрэгт тооцохгүй.
* Учирч болох байснаас илүү хохирол учруулж хийсэн үйлдлийг гарцаагүй байдлын хэр хэмжээг хэтрүүлсэнд тооцно.

**АЛБАДЛАГА, ЭРХШЭЭЛД АВТАХ**

* Өөрт нь, гэр бүлийн гишүүн, бусад хүнд хүч хэрэглэж, хүч хэрэглэхээр, эрх, хууль ёсны ашиг сонирхолд нь хохирол, хор уршиг учруулахаар заналхийлсний улмаас бусдын эрхшээлд гарцаагүй автаж хийсэн энэ хуульд заасан гэмт хэргийн шинжтэй үйлдэл, эс үйлдэхүйг гэмт хэрэгт тооцохгүй.
* Бусдыг бие махбод, сэтгэл санааны албадлага, эрхшээлд оруулж гэмт хэрэг үйлдүүлсэн хүнийг тухайн гэмт хэргийг үйлдсэн гүйцэтгэгчид тооцно.
* Бусдын заналхийлсэн аюулаас илтэд хэтрүүлж гэмт хэрэг үйлдсэн бол албадлага, эрхшээлд автсан гэж үзэхгүй.

**ЗӨВЛӨМЖ**

Ядуурал, ажилгүйдэлтэй холбоотой дээрэм, хулгайн гэмт хэрэг өдрөөс өдөрт нэмэгдэн, амар хялбар аргаар мөнгө олох гэсэн этгээдүүдийн үйлдлийн арга нарийсч, улам харгис хэлбэртэй болсоор байгаа нь эд хөрөнгө харж хамгаалах үүрэг бүхий хүмүүст хэзээ ч ямар аюул занал эрсдэл үүсэхийг таахын аргагүй нийгэмд та бид амьдарч байна.

Манай худалдааны төвд байгаа үнэтэй автомашин, сэлбэг хэрэгсэл, банкны АТМ, банк бус санхүүгийн байгууллага, цайны газар, дэлгүүр зэрэг бэлэн мөнгө, үнэт зүйлс ихтэй газрууд нь олз хайж байгаа этгээдүүдийн хараанд байнга өртөж байдгийг хэлэхэд илүүц биз. Гэмт этгээдүүд нь өдөр болон шөнийн цагт харуул хамгаалалт, хамгаалагч нарын зан харилцаа, хяналт шалгалтыг байнга судалж, сиймхий зай завсар гарахыг хүлээн, үйлдлээ хэрэгжүүлэхээр нарийн нягт төлөвлөж үйлддэг.

Зарим тохиолдолд бид бүхний сайн таньж мэддэг хүн, тэдний ойрын харилцааны хүмүүс дээрмийн гэмт хэрэг сэдэн үйлдэх тохиолдол цөөнгүй байгаа учраас дараах хэдэн зөвлөмжийг танд хүргэе. Үүнд:

1. Хамгаалагч хүн зарчимч шаардлагыг хүн бүрт зөв зоригтой хэлж тавьж чаддаг байх нь гэмт этгээдийн зориг зүрхийг мохоодог. Харин хүнд шаардлага тавьж чаддаггүй, хувцас формоо олигтой өмсдөггүй сул дорой харагдаж буй хамгаалагчийн ээлжин дээр гэмт хэргээ төлөвлөн үйлдэх нь хэнд ч ашигтай байна.
2. Өөрийн хувийн болон албаны үйл ажиллагааны талаар бусдад ярихгүй, мэдээлэл өгөхгүй байх. Таны ар гэр, албаны амьдралд тохиолдож буй хүндрэл бэрхшээл нь хэн нэгэн хүнээс гэмт хэрэг үйлдэх төлөвлөгөөнд ашигтай байх болно. Та гэртээ их ажилтай ядарсан, эсхүл ээлжнээс буугаад архи уусан зэрэг нөхцөл байдлаа бусдад яриад явбал таныг үүрэг гүйцэтгэх шөнөдөө унтах магадлалтай гэж тооцоолно шүү дээ. Хуучин ажиллаж байсан хамгаалагч нартаа хүртэл одоогийн нөхцөл байдлыг ярих нь аюул ирэх эрсдэл учруулна.
3. Гэмт хэрэг, зөрчил үйлдсэн этгээдийг түр саатуулсан байх үедээ гарыг гавлаж, биед нь үзлэг хийж хутга мэс зэвсэг байгаа эсэхийг шалгахаас гадна тухайн этгээдийн гутлын үдээс, тэлээ зэргийг авч, түүний ойролцоо зэвсэг болгон ашиглах зүйлс байлгалгүй амиа хорлох, бусдад хохирол учруулах нөхцөл байдал үүсэхээс сэрэмжлэх.
1. Монгол Улсын Харуул хамгаалалтын тухай хуулийн 3.1 дүгээр зүйлийн 3.1.1 дэх хэсэг. [↑](#footnote-ref-1)